Dustria trielo

La Dustria trielo, Hesperoburhinus bistriatus, estas amerika birdo kiu reprezentas en sudo kaj centro de tiu kontinento la genron Hesperoburhinus, vadbirdoj de la familio Burinedoj.

Ĝi estas loĝanta reproduktanto en Centra Ameriko kaj Suda Ameriko el suda Meksiko sude ĝis Kolombio, Venezuelo kaj norda Brazilo. Ĝi ankaŭ ĉeestas en insulo Hispaniola kaj kelkajn insulojn de Venezuelo, kaj pli malofte estas vaganta en Trinidado, Kuracao kaj Usono.

La Dustria trielo, Hesperoburhinus bistriatus, estas noktema kaj krepuska specio de sekaj herbejoj, savanoj, kaj aliaj sekaj malfermaj medioj. La nesto estas nuda truo surgrunda kie la ino demetas du verdbrunajn ovojn kiuj estos kovataj de ambaŭ gepatroj dum 25-27 tagoj antaŭ eloviĝo. La idoj estas frumaturaj kaj rapide elnestiĝas.

La Dustria trielo estas mezgranda vadbirdo kun forta nigroflava beko, grandaj okuloj, kiuj ŝajnigas ĝin iome reptilieca, kaj kamufla plumaro.

Plenkreskuloj estas 46–50 cm longaj kaj pezas 780-785 g. Ĝi havas fajne striecan grizbrunan dorson kaj pli palajn kolon kaj bruston supre blanka ventro. La diferenco pli rimarkinda disde aliaj specioj de trieloj estas, ke la kapo havas klaran superokulan strion kaj super kaj malantaŭ ĝi alian nigran, de tie venas la esperanta kaj scienca nomoj. Junuloj estas similaj, sed havas iomete pli malhelan brunajn suprajn partojn kaj blankecan nukon.

La Dustria trielo estas rimarkinda dumfluge, ĉar videblas blanka makulo en malhela supraflugilo kaj blanka subflugilo kun nigra malantaŭa bordo. Tamen tiu specio evitas forflugi kaj preferas kaŭri -sekure pro ties kamufla plumaro- aŭ forkuri. La voĉo, plej ofte nokta, estas laŭta  ki-ki-ki.

Estas kvar subspecioj, kiuj diferenciĝas laŭ grando kaj plumarnuancoj, sed  individuaj diferencoj malhelpas aŭ malfaciligas identigon de rasoj:
 H. b. bistriatus (Wagler, 1829) – suda Meksiko ĝis nordokcidenta Kostariko
 H. b. vocifer (L'Herminier, 1837) – Venezuelo, Gujano kaj norda Brazilo
 H. b. pediacus (Wetmore & Borrero), 1964 – norda Kolombio
 H. b. dominicensis (Cory, 1883) – Hispaniola (Dominika Respubliko kaj Haitio)

La Dustria trielo manĝas grandajn insektojn kaj aliajn etajn vertebrulojn aŭ senvertebrulojn. Foje ĝi estas mezaldomigita pro sia profitenda purigado de insektoj kaj la specio mem profitis de mediklarigado por pliigo de paŝtejoj. 

Referencoj

 Birds of Venezuela de Hilty, ISBN 0-7136-6418-5
 Birds of Trinidad and Tobago, ISBN 0-7136-6759-1
 A guide to the birds of Costa Rica de Stiles kaj Skutch, ISBN 0-08-149600-4
 Shorebirds de Hayman, Marchant kaj Prater, ISBN 978-0-395-60237-9

Kategorio:Burhinedoj
Kategorio:Birdoj de Sudameriko
Kategorio:Birdoj de Centra Ameriko
Kategorio:Birdoj de Venezuelo